2022. aasta

Põltsamaa vald tunnustab tegusaid noori, kes on teinud vabatahtlikku tööd, olnud eeskujuks teistele noortele ja panustanud Põltsamaa valla ja kogukonna arengusse. Suur tänu märkajatele ja kandidaatide esitajatele! Parimate õpilaste ja tegusate noorte tunnustamine toimus 14.juuni.

**Airi Vaht**

Airi on rõõmsameelne, sõbralik ja abivalmis. Ta kuulub õpilasesindusse ja ta on noorteühing T.O.R.E. liige. Airi võtab aktiivselt osa kooli üritustest ja aitab neid läbi viia, ta osales noortekonverenstil „Lahe koolipäev“ ning ta korraldab koolis lahedaid vahetunde. Ta oskab teisi noori innustada ja tegevsutesse kaasata. Airi eestvedamisel koguti Viljandi loomade varjupaigale annetusi. Avatud kohviku müügitulu ning kogutud tekid-padjad anti üle detsembris.

**Simmo Laanemäe**

Simmo on väga aktiivne huvitegevuses ja vabatahtlikus töös. Ta on tantsinud rahvatantsu juba 9 aastat, hetkel tantsib Põltsamaa Kultuurikeskuse segarahvatantsurühmas Murakad ja Pajusi rahvamaja noorte ETNO tantsurühmas. Simmo osaleb Pajusi Rahvamaja laste Teatristuudios, käib maleringis ja tegeleb spordiga. Eriti meeldib talle võrkpalli mängida. Simmo on osalenud olümpiaadidel ja erinevatel konkurssidel. Ta osaleb aktiivselt kogukonnas vabatahtlikuna, esineb üritustel ja abistab noorsootöötajat. Simmole meeldib kokata ja tihti on tema küpsetatud koogid või vahvlid jõudnud Pajusi rahvamaja kohvikusse või laadale. Ta on eeskujuks ja ülimalt abivalmis noorematele liikmetele huviringide tegevuses.

**Johanna Järva**

Johanna on väga aktiivne ja tegus noor neiu, ta on Põltsamaa ÜGi Õpilasesinduse president, laulab ansamblites, kooris ja astub üles solistina. Ta mängib flööti Põltsamaa ÜGi puhkpilliorkestris ja tantsib Põltsamaa Kultuurikeskuse neidude rahvatantsurühmas. Seega võib teda tihti esinemas näha. Johanna on üks kooli huvitegevuse ja projektide eestvedajatest. Ta on korraldanud muusikanädalat, 10. klasside jõulupidu ja gümnasistide õhtut. Johanna osaleb Põltsamaa Raadio tegevustes ja on saatejuhiks. Johanna on väga viisakas, abivalmis ja empaatiavõimeline ning väga hea kasvatusega tubli õpilane.

**Samuel Axel Maikalu**

Samuel Axel on väga andekas noor, avatud suhtleja, abivalmis ja sõbralik. Ta osaleb vabatahtlikuna paljudes ettevõtmistes. Samuel on Põltsamaa ÜGi noor õpetaja. Samuel Axel on Põltsamaa Raadio eestvedaja ja saadete tegija. Ta panustab regulaarselt ka Põltsamaa Jordani koguduse noortetöösse, olles üks noorteõhtute läbiviijaid. Lisaks osaleb ta erinevate Põltsamaa valla kultuurisündmuste korraldamises. Näiteks oli ta Põltsamaa Kultuurkeskuse 60. sünnipäeva tähistamisel saatejuhiks ja Playback showl õhtujuhiks.